Document ID: 32006D0189

KOMISJONI OTSUS,
28. veebruar 2006,
millega lubatakse Austria taotletud erand vastavalt nõukogu direktiivile 91/676/EMÜ veekogude kaitsmise kohta põllumajandusest lähtuva nitraadireostuse eest
(teatavaks tehtud numbril K(2006) 590 all)
(Ainult saksakeelne tekst on autentne)
(2006/189/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 12. detsembri 1991. aasta direktiivi 91/676/EMÜ veekogude kaitsmise kohta põllumajandusest lähtuva nitraadireostuse eest, (1) eriti selle III lisa punkti 2 kolmandat lõiku,
ning arvestades järgmist:
(1)
Kui sõnnikukogus, mida liikmesriik kavatseb igal aastal hektari kohta maale laotada, erineb direktiivi 91/676/EMÜ III lisa punkti 2 teise lõigu esimeses lauses ja selle alapunktis a osutatust, peab see kogus olema selline, mis ei piira kõnealuse direktiivi artiklis 1 osutatud eesmärkide saavutamist, ning seda tuleb põhjendada objektiivsete kriteeriumide abil, milleks käesoleval juhul on näiteks pikad kasvuperioodid ja suure lämmastikuvajadusega põllukultuurid.
(2)
Austria esitas komisjonile taotluse erandi lubamiseks direktiivi 91/676/EMÜ III lisa punkti 2 kolmandast lõigust.
(3)
Taotletud erand käsitleb Austria kavatsust lubada laotada 230 kg loomasõnnikupõhist lämmastikku aastas hektari kohta konkreetsetes veisekasvatusettevõtetes, mille käsutuses olevale sõnnikuga väetatavale põllumajandusmaale külvatakse heintaimed, lämmastikku siduvad heintaimed, peet või muud heintaimede allakülviga põllukultuurid. Eranditaotlus peaks hõlmama ligikaudu 2 000 põllumajandusettevõtet e 3 % põllumajandusettevõtetest ja 60 000 loomühikut e 4 % loomühikutest.
(4)
Austria õigusaktid, millega rakendatakse direktiivi 91/676/EMÜ, on vastu võetud ning neid kohaldatakse samuti taotletud erandi suhtes.
(5)
Kolmandast aruandest nitraadidirektiivi rakendamise kohta Austrias aastatel 2000-2003 ilmneb, et talvine keskmine nitraadisisaldus pinnavees oli kõikides vaatluspunktides väiksem kui 25 mg/l. Keskmine sisaldus oli kõikides vaatluspunktides 5,8 mg/l NO3. Keskmine nitraadisisaldus põhjavees oli 19,6 mg/l. 74 % vaatluspunktidest oli keskmine sisaldus väiksem kui 25 mg/l. Ükski Austria järv ei ole eutrofeerunud. Suundumuste analüüs näitab, et vee kvaliteet on püsiv enamikus proovivõtukohtades.
(6)
Aastatel 1990-2003 vähenes loomade arv ja mineraalväetiste kasutamine märkimisväärselt, s.t veiste, sigade ja kodulindude arvukus vähenes vastavalt 21 %, 12 % ja 6 %. Aastatel 2000-2002 kasutati aastas hektari kohta keskmiselt 47,8 kg loomasõnnikupõhist lämmastikku ja 35,4 kg keemilistest väetistest saadavat lämmastikku, kusjuures need näitajad on ühed väikseimad ELis ja osutavad langustendentsile, olles vastavalt 7 % ja 5 % võrra väiksemad kui aastatel 1996-1999.
(7)
Austria kohaldab tegevuskava direktiivi 91/676/EMÜ artikli 3 lõike 5 kohaselt kogu oma territooriumil.
(8)
Austria teatises esitatud tõendavatest dokumentidest ilmneb, et kavandatav kogus 230 kg loomasõnnikupõhist lämmastikku aastas hektari kohta on põhjendatud selliste objektiivsete kriteeriumidega nagu pikad kasvuperioodid ja suure lämmastikuvajadusega põllukultuurid.
(9)
Komisjon leiab pärast Austria taotluse läbivaatamist, et kavandatav kogus 230 kg loomasõnnikupõhist lämmastikku aastas hektari kohta ei piira direktiivi 91/676/EMÜ eesmärkide saavutamist, kui täidetakse teatavad ranged tingimused.
(10)
Käesolevat otsust tuleks kohaldada seoses praegu kehtiva tegevuskavaga, mis lõpeb 2007. aasta lõpul.
(11)
Käesoleva otsusega ette nähtud meetmed on kooskõlas direktiivi 91/676/EMÜ artikli 9 alusel moodustatud nitraadikomitee arvamusega,
ON VASTU VÕTNUD KÄESOLEVA OTSUSE:
Artikkel 1
Austria 3. novembri 2005. aasta kirjas taotletud erand, mille eesmärk on lubada direktiivi 91/676/EMÜ III lisa lõike 2 teise lõigu esimese lausega ette nähtud kogusest suuremat kogust loomasõnnikut, tehakse käesolevas otsuses esitatud tingimuste täitmise korral.
Artikkel 2
Mõisted
Käesolevas otsuses kasutatakse järgmisi mõisteid:
a) veisekasvatusettevõtted- ettevõtted, kus on rohkem kui kolm loomühikut, millest vähemalt kaks kolmandikku on veised,
b) rohumaa- ajutine või püsirohumaa (ajutine rohumaa on tavaliselt kasutuses vähem kui neli aastat),
c) heintaimede allakülviga põllukultuurid- teravili sileerimiseks ja mais sileerimiseks, mille alustaimedeks külvatakse enne (mais) või pärast koristust heintaimed, mis toimivad lämmastikku bioloogiliselt siduvate kultuuridena ja väldivad lämmastiku väljauhtumist mullast talve jooksul,
d) peet- söödapeet.
Artikkel 3
Reguleerimisala
Käesolevat otsust kohaldatakse individuaalsetel alustel ning artiklites 4, 5 ja 6 määratletud tingimustel veisekasvatusettevõtete suhtes, kus külvikord sisaldab enam kui 70 % eelkõige lämmastikku vajavaid pika kasvuperioodiga põllukultuure.
Artikkel 4
Iga-aastane luba ja kohustused
1. Erandit kohaldada soovivad põllumajandustootjad esitavad pädevatele asutustele igal aastal sellekohase taotluse.
2. Koos lõikes 1 osutatud aastase taotlusega võtavad nad endale kirjalikult kohustuse täita artiklites 5 ja 6 sätestatud tingimusi.
Artikkel 5
Sõnniku ja muude väetiste laotamine
1. Loomasõnniku kogus, mida igal aastal veisekasvatusettevõtetes maale laotatakse, sealhulgas loomade enda poolt, ei ületa sõnnikukogust, mis sisaldab 230 kg lämmastikku hektari kohta, kui lõigetes 2-8 sätestatud tingimused on täidetud.
2. Lämmastiku üldkogused vastavad asjaomase põllukultuuri toitainevajadusele ning maapinnast saadavale lämmastikule. Väetistest saadava lämmastiku üldkogus ei ületa 280 kg aastas hektari kohta.
3. Iga põllumajandusettevõte koostab väetamiskava, milles on kirjeldatud tema maa külvikorda ja sõnniku ning lämmastik- ja fosfaatväetiste kavandatud kasutamist. Kava on põllumajandusettevõttes saadaval hiljemalt iga kalendriaasta 1. märtsiks.
Väetamiskava sisaldab järgmist:
a)
kariloomade arv, lauda ja ladustamissüsteemi kirjeldus, sealhulgas olemasoleva sõnnikuhoidla maht;
b)
põllumajandusettevõttes toodetud lämmastikku sisaldava sõnniku (välja arvatud lauda- ja laokaod) ja fosforit sisaldava sõnniku arvestus;
c)
iga põllukultuuri külvikord ja kasvuala koos skemaatilise kaardiga, millel on märgitud iga põllu asukoht;
d)
põllukultuuride eeldatav lämmastiku- ja fosforivajadus;
e)
põllumajandusettevõttest tarnitava sõnniku liik ja kogus;
f)
sõnnikust saadava lämmastiku ja fosfori kasutamine igal põllul (põllukultuuri ja pinnasetüübi poolest samalaadsed põllumajandusettevõtte maatükid);
g)
lämmastiku ja fosfori kasutamine koos keemiliste ja muude väetistega igal põllul.
Vastavuse tagamiseks kavade ja põllumajandustegevuse vahel vaadatakse kavad läbi hiljemalt seitsme päeva jooksul pärast põllumajandustegevuse muudatusi.
4. Iga põllumajandusettevõte peab väetamisarvestust. See esitatakse pädevale asutusele iga kalendriaasta kohta.
5. Iga üksikut erandit kohaldav põllumajandusettevõte on nõus artikli 4 lõikes 1 osutatud taotluse, väetamiskava ja väetamisarvestuse kontrollimisega.
6. Igas üksikut erandit kohaldavas põllumajandusettevõttes viiakse kõikidel külvikorra ja pinnase omaduste suhtes samalaadsetel maa-aladel vähemalt üks kord nelja aasta jooksul läbi perioodiline analüüs lämmastiku ja fosfori sisaldumise kohta pinnases. Iga viie hektari kohta tuleb teha vähemalt üks analüüs.
7. Sõnnikut ei laotata sügisel enne rohumaa harimist.
8. Väetisi ei laotata lähemale kui 30 meetrit järve veepiirist.
Artikkel 6
Pinnase katmine
Veisekasvatusettevõtetes sõnniku laotamiseks kasutatavast alast 70 %le või suuremale alale külvatakse heintaimed, lämmastikku siduvad heintaimed, peet või muud heintaimede allakülviga põllukultuurid. Üksikut erandit kohaldavad põllumajandusettevõtted võtavad järgmised meetmed:
a)
et haritava maa püsirohukate taastaks sügisesi nitraadikaotusi aluspinnases ning et piirata talviseid kadusid, ei künta vahekultuuridena toimivaid heintaimi sisse enne 1. märtsi;
b)
ajutine rohumaa küntakse kevadel;
c)
külvikorrad ei sisalda liblikõielisi ega muid õhulämmastikku siduvaid taimi. See ei kehti ristiku suhtes rohumaal, kus ristiku osakaal on väiksem kui 50 %, ega heintaimede allakülviga odra ja herne suhtes.
Artikkel 7
Seire
1. Pädevad asutused koostavad kaardid, millel on esitatud põllumajandusettevõtete protsent, kariloomade protsent ja üksiku erandi alla kuuluva põllumajandusmaa protsent igas omavalitsuses, ning ajakohastavad neid igal aastal.
Need kaardid esitatakse igal aastal komisjonile.
2. Luuakse toimiv pinnavee ja madala põhjavee proovide võtmise seirevõrgustik, et hinnata erandi mõju vee kvaliteedile. Olemasolevat seirevõrgustikku tugevdatakse piirkondades, kus vähemalt 3 % kõikidest põllumajandusettevõtetest kohaldab üksikut erandit.
3. Vaatlus ja toitaineanalüüs annavad teavet maade kasutamise kohta kohalikul tasandil ning külvikordade ja põllumajandustegevuse kohta üksikut erandit kohaldavates põllumajandusettevõtetes. Neid andmeid saab kasutada nitraatide leostumise ulatuse ja fosforikadude arvestuseks kindla mudeli põhjal põldudel, kus kasutatakse 230 kg loomasõnnikupõhist lämmastikku aastas hektari kohta.
4. Luuakse seirekeskused, mis esitavad andmeid lämmastikusisalduse kohta vees, mis voolab juuretasandilt põhjavette, ning pinna- ja põhjavee äravoolust tingitud lämmastikukadude kohta nii erandi kohaldamise korral kui ka tavapärastes tingimustes.
Artikkel 8
Aruandlus
1. Pädev asutus esitab igal aastal komisjonile seire tulemused ning põhjaliku aruande vee kvaliteedi muutumise ja hindamismeetodite kohta. Aruanne sisaldab teavet erandi tingimuste rakendamise hindamise kohta põllumajandusettevõtetes läbi viidava kontrollimise abil ning halduskontrolli ja põldtunnustamise käigus saadud teavet tingimustele mittevastavate põllumajandusettevõtete kohta.
2. Komisjon võtab kõnealusel viisil saadud tulemusi arvesse seoses võimaliku uue eranditaotlusega.
Artikkel 9
Kohaldamine
Käesolevat otsust kohaldatakse seoses Austria kolmanda tegevuskavaga aastateks 2004-2007. Selle kehtivusaeg lõpeb 31. detsembril 2007.
Artikkel 10
Käesolev otsus on adresseeritud Austria Vabariigile.
Brüssel, 28. veebruar 2006

Labels: 1
20
6
18
15